“อังถัด” เรียกร้องให้ประเทศอุตสาหกรรม ให้เงินช่วยเหลือการพัฒนาภาคเกษตรกรรม ในประเทศกำลังพัฒนาให้มากขึ้น
เลขาธิการการประชุมสหประชาชาติ ว่าด้วยการค้าและการพัฒนา หรือ อังถัด กล่าวเรียกร้องประเทศอุตสาหกรรมให้เงินช่วยเหลือมากขึ้น ในการพัฒนาภาคเ
ดร. ศุภชัย พาณิชภักดิ์เลขาธิการการประชุมสหประชาชาติ ว่าด้วยการค้าและการพัฒนา หรือ อังถัด กล่าวเรียกร้องความช่วยเหลือด้านการพัฒนาและการลงทุนมากขึ้นต่อภาคเกษตรกรรมของประเทศกำลังพัฒนา เพื่อทำให้"วิกฤติการณ์อาหาร" หมดไปอย่างถาวร ดร.ศุภชัยกล่าวในที่ประชุมอุตสาหกรรมมันสำปะหลังโลกว่าความช่วยเหลือเพื่อการพัฒนาอย่างเป็นทางการ ได้ลดลงอย่างมากในภาคเกษตรกรรม อีกทั้งประเทศจำนวนมากโดยเฉพาะในแอฟริกา ต้องกลายเป็นผู้พึ่งพาและนำเข้าอาหารรายใหญ่ ดังนั้นประเทศอุตสาหกรรม จำเป็นต้องทบทวนโครงการความช่วยเหลือ ให้มีความสมดุลย์หลังจากที่ช่วงไม่กี่ปีมานี้ มุ่งไปที่การศึกษาและสุขภาพ ดร.ศุภชัย บอกว่า จะต้องแก้ไขสร้างความสมดุลย์ขึ้นใหม่ หลังจากที่ในช่วง 20 ปีที่ผ่านมา ความช่วยเหลือเพื่อการพัฒนาอย่างเป็นทางการหรือ โอดีเอ ลดลงไป 85 % ดั้งนั้นเพื่อให้บรรลุเป้าหมายทางสังคม เราต้องลงทุนเพิ่มความสามารถในการผลิตทางเศรษฐกิจให้มากขึ้นเพราะเราไม่อาจบรรลุเป้าหมายทางสังคมได้ หากทุ่มเงินแต่เพียงด้านการศึกษาและสาธารณสุข เลขาธิการอังถัด ระบุว่าขณะนี้ดูเหมือนการทุ่มเงินเข้ากอบกู้ภาคธุรกิจการเงิน ในสหรัฐฯและยุโรปนั้น"ไม่ได้สมดุลย์" กับเงินที่ทุ่มให้กับการพัฒนาภาคเกษตรกรรม ในประเทศกำลังพัฒนา ดร.ศุภชัย บอกว่า เพราะในขณะที่การพัฒนาภาคเกษตรทุ่มเงินเพียงหลักร้อยล้านดอลลาร์ แต่การกอบกู้ช่วยเหลือสถาบันการเงินในสหรัฐ และยุโรปใช้เงินถึง4 ล้านล้านดอลลาร์ ดร.ศุภชัย บอกว่าจำเป็นที่จะต้องมีแผนยุทธศาสตร์ที่ครอบคลุม เพื่อปรับปรุงผลผลิตทางการเกษตรอีกทั้งเพิ่มการผลิต และปรับปรุงในส่วนของการพัฒนามนุษย์ เขาบอกว่าปัญหาท้าทายของโลกคือ ทำให้ประชากรมีฐานะเท่าเทียมกัน เพราะจากจำนวนประชากรโลก 6 พันล้านคนนั้นมีจำนวนมากใน 4 พันล้านคนที่มีชีวิตอยู่ด้วยรายได้วันละไม่ถึง 2 ดอลลาร์